靈龜（幷序）
作者：王績
朝代：唐

paragraphs: 彼靈龜兮，潛伏平坻。
文列八卦，色合四時。
出遊芳蓮，入負神蓍。
吐故吸新，何慮何思？
赫赫王會，峨峨天府，謀猷所資，吉凶所聚。
爾有前鑒，爾既余（李抄本作「餘」）將，爾有嘉識，爾既余（李抄本作「餘」）輔。
爰施長網，載沈密羅，於沼於沚，於江於沱。
既剔既剝，是鑽是灼，姑取供用，焉知其佗。
嗚呼靈龜，孰謂爾哲？本緣末喪，命爲才絕。
山木自寇，膏火自滅，敢陳明辭，以告來裔。
（按：序文十六字，原與正文連寫。
今據文意析出。
）。